b'\n_START_ARTICLE_\nGalia (tarptautiniai santykiai)\n_START_PARAGRAPH_\nGalia diplomatijoje ir tarptautini\xc5\xb3 santyki\xc5\xb3 teorijose, ypa\xc4\x8d realizme, apibr\xc4\x97\xc5\xbeiama kaip karini\xc5\xb3, ekonomini\xc5\xb3, technologini\xc5\xb3, diplomatini\xc5\xb3 ir kitoki\xc5\xb3 galimybi\xc5\xb3 suma esanti valstyb\xc4\x97s dispozicijoje. Konkre\xc4\x8dios \xc5\xa1alies galia yra apsprend\xc5\xbeiama ir santykio su kit\xc5\xb3 valstybi\xc5\xb3 galia. Pavyzd\xc5\xbeiui, JAV galia po Antrojo pasaulinio karo i\xc5\xa1lieka did\xc5\xbeiausia, ta\xc4\x8diau ma\xc5\xbe\xc4\x97ja d\xc4\x97l kit\xc5\xb3 valstybi\xc5\xb3, kaip kad Vokietijos, Japonijos, Kinijos galios augimo.\n_START_SECTION_\nGalia kaip \xc4\xaftaka\n_START_PARAGRAPH_\nGalia gali b\xc5\xabti nagrin\xc4\x97jama ir kitu aspektu (da\xc5\xbeniausiai politikos moksle), t. y. suprantama kaip \xc4\xaftakojantis santykis \xe2\x80\x93 vieno veik\xc4\x97jo galimyb\xc4\x97 \xc4\xaftikinti kit\xc4\x85 veik\xc4\x97j\xc4\x85 veikti ka\xc5\xbekokia siekiama linkme, arba atsisakyti nuo nepageidaujamo elgesio. Ta\xc4\x8diau siekinat daryti \xc4\xaftak\xc4\x85 neb\xc5\xabtinai reikia naudotis j\xc4\x97ga. \xe2\x80\x9e\xc4\xaetaka yra galimyb\xc4\x97 paveikti kit\xc5\xb3 sprendimus. J\xc4\x97ga (force) yra fizini\xc5\xb3 priemoni\xc5\xb3 naudojimas paveikti tiems sprendimams.\xe2\x80\x9c \xc4\xaetakos naudojimas nenaudojant j\xc4\x97gos paprastai yra racionalesnis veikimo b\xc5\xabdas. Be tiesioginio j\xc4\x97gos naudojimo tokia galia gali b\xc5\xabti palaikoma per ekonominius santykius ir ekonomin\xc4\xaf spaudim\xc4\x85, diplomatij\xc4\x85, kult\xc5\xabrinius mainus._NEWLINE_Su \xc5\xa1ia galios samprata susij\xc4\x99s terminas yra \xc4\xaftakos sfera.\n_START_SECTION_\nGalios matavimas\n_START_PARAGRAPH_\nDauguma tyrin\xc4\x97toj\xc5\xb3 sutaria, kad gali\xc4\x85 geriausiai apib\xc5\xabdina trij\xc5\xb3 faktori\xc5\xb3 sud\xc4\x97tis: karin\xc4\x97 galia, ekonomin\xc4\x97 galia ir demografin\xc4\x97 pad\xc4\x97tis (gyventoj\xc5\xb3 skai\xc4\x8dius, darbo resursai). Svarbu, kad b\xc5\xabt\xc5\xb3 sudedami visi faktoriai, nes kiekvienas j\xc5\xb3 atskirai bendros galios neapib\xc5\xabdina. Prie to kartais atskirai i\xc5\xa1skiriami tokie faktoriai kaip technologijos lygis, prekybos apimtis, nacionalinis charakteris, diplomatija._NEWLINE_Galios matavimas svarbus tuo, kad daro \xc4\xaftak\xc4\x85 sprendim\xc5\xb3 pri\xc4\x97m\xc4\x97jams, nes prie\xc5\xa1 inicijuodami ekonomin\xc4\xaf ar karin\xc4\xaf konflikt\xc4\x85 sprendim\xc5\xb3 pri\xc4\x97m\xc4\x97jai bando \xc4\xafvertinti kitos \xc5\xa1alies gali\xc4\x85. Pasak Bueno de Mesquita tarp 1816 ir 1974 m. valstyb\xc4\x97s, kurios iniciavo karus ir tur\xc4\x97jo teigiamas tik\xc4\x97tinas galimybes, laim\xc4\x97jo 83 proc. kar\xc5\xb3. Galios matavimas ir pariteto problema buvo svarbi atgrasymo teorijai nagrin\xc4\x97jant strateginio ekvivalenti\xc5\xa1kumo galimybes.\n_START_SECTION_\nEkonomin\xc4\x97s ir karin\xc4\x97s galios reik\xc5\xa1m\xc4\x97\n_START_PARAGRAPH_\nKarin\xc4\x97 galia susideda i\xc5\xa1 kariuomen\xc4\x97s dyd\xc5\xbeio ir techninio bei moralinio jos pasirengimo. Ekonomin\xc4\x99 gali\xc4\x85 apsprend\xc5\xbeia industrializacijos ir produktyvumo lygis, bendro nacionalinio produkto dydis, nacionalin\xc4\x97s pajamos ir pajam\xc5\xb3 per capita lygis. Nors karin\xc4\x97 galia yra susijusi su ekonomine galia, ta\xc4\x8diau tiesiogin\xc4\x97s korelaicijos n\xc4\x97ra. Pvz., \xc5\xa0iaur\xc4\x97s Kor\xc4\x97ja turi vien\xc4\x85 did\xc5\xbeiausi\xc5\xb3 armij\xc5\xb3 pasaulyje ir tuo pa\xc4\x8diu gana didel\xc4\xaf karin\xc4\xaf potencial\xc4\x85, o Japonija, prie\xc5\xa1ingai, turi didel\xc4\xaf ekonomin\xc4\xaf potencial\xc4\x85, ta\xc4\x8diau kariniu at\xc5\xbevilgiu yra silpna.'